Dís hoe God se Koninkryk in praktyk op aarde kan werkHerbert Moloantoa, Jannie van der Merwe en Hugo van der Walt verduidelik wat by vanjaar se eerste Kingdom-konferensie sal gebeur. Foto: Esté Meyer Jansen. Dertien gesinne van die Ficksburg-omgewing in die Vrystaat het hul plase en bates saamgegooi sodat hulle die winste van hul boerdery in die gemeenskap kan terugploeg. Die boerdery, wat saam werk onder die Missio Deo-stigting, het ŉ skool vir die plaaskinders begin en ondersteun ŉ hospice vir siek mense uit die omgewing. Veilige sentrums vir die kinders van die omgewing se informele nedersettings is geskep waar hulle kan speel en werk word gedoen om ondernemings en werksgeleenthede vir die gemeenskap te skep. ŉ Interkulturele bediening in die gemeenskap is ook begin. Die eerste Kingdom-konferensie, wat op 4 en 5 November in Centurion, Pretoria, plaasvind, wil die kollig op hierdie soort sosio-ekonomiese ontwikkelingsprojekte plaas. “Ons wil Suid-Afrikaners se denkwyse verander. Ons wil mense bymekaarkry en ŉ gesprek begin oor die praktiese uitlewing van die Koninkryk en hoe dit volhoubare sosio-ekonomiese ontwikkeling in ŉ gemeenskap kan meebring,” sê Hugo van der Walt, voorsitter van die Casa Deo ontwikkelingstrust, die gasheer van die Kingdom-konferensie. Volgens Hugo is daar soveel mense wat wil help en vra wat hulle kan doen om hul gemeenskappe beter en veiliger te maak, maar nie weet hoe en waar om te begin nie. Hierdie vrae van ŉ groep sakelui, wat tans uit 140 mense bestaan, was vernatwoordelik vir die ontstaan van Casa Deo. “Ons is sakemense wat geroepe voel om ŉ verskil te maak met die Koninkryk van God as vertrekpunt. Dit is vir ons belangrik om die regte mense in ŉ gemeenskap bymekaar te bring vir die sosio-ekonomiese ontwikkeling van die omgewing, met die idee dat dieselfde gemeenskap eienaarskap sal neem van die ontwikkeling. Boonop moet die projekte volhoubaar wees,” sê Hugo. Die ontwikkelingstrust is juis nou besig met ŉ soortgelyke projek in die Ubuntu-munisipaliteit in die Karoo, wat bestaan uit Victoria-Wes, Richmond en Loxton. Lede van die trust het verlede naweek ŉ werkswinkel met ongeveer 70 inwoners van die omgewing gehad, waar hulle die gemeenskap se visie en waardes bepaal het vir ontwikkeling in die omgewing. Praktiese plan is beraam vir ŉ ommekeer in die sosio-ekonomiese omstandighede van die omgewing en die hele gemeenskap is vuur en vlam vir verandering. “Ons help die gemeenskap met ŉ gedagteverandering om hul eie gemeenskap in liefde te dien,” het hy bygevoeg. Lesers wat graag meer te wete wil kom van hoe sosio-ekonomiese ontwikkeling op Koninkryk-beginsels bewerkstellig kan word, kan gerus die tweedaagse Kingdom-konferensie in November bywoon. Aspekte wat by die konferensie toegelig gaan word vanuit die Koninkryk van God as verwysing, sluit individuele ontwikkeling, gesinslewe, opvoeding en onderwys en gemeenskaps- en sake-ontwikkeling in. Sprekers wat hul insigte gaan deel is Stephan Joubert van die e-kerk, Stephan Pretorius van Touching Africa, Patrick Kuwana van Crossover Transformation, Petrus Grove van die Missio Deo-stigting in Ficksburg, Cobus Truter van Empiriq Development Solutions, Samson Makhado van Association of Christian Schools International (ACSI), Leon Hartwig wat die Family Foundations International verteenwoordig, asook Hugo van der Walt van die Casa Deo Development Trust. Die sprekers sal van hul ervaringe vertel voordat die temas verder toegelig sal word in interaktiewe paneelbesprekings. Die eerste konferensie sal by die Forever Hotel in Centurion gehou word en ŉ Kaapse konferensie word vir vroeg in 2016 beplan. Vir meer besonderhede oor die Pretoria-konferensie kontak vir Dia van Staden by 083 726 1180 of stuur ŉ epos na [email protected] vir ŉ registrasievorm.